Рэйд па пад’ездах горада Глыбокае. Рэйд па пад’ездах горада паказаў, якіх людзей у Глыбокім больш: адказных ініцыятыўных дзейсных, ці раўнадушных да таго, што робіцца за дзвярыма іх асабістай кватэры. Падчас наведвання жылых мікрараёнаў у цэнтры, у Беразвеччы, па вуліцы Паўночнай, у раёне МКК мы гэта і высвятлялі. Сцены над лесвічнымі пралётамі ў двухпавярховым доме па вуліцы Леніна, 24 — з летнім пейзажам. На іх “цвітуць” фіялетавыя і жоўтыя кветкі і нават у хмарнае надвор’е тут святлей і весялей. Там-сям намаляваная свежая цагляная кладка. Бачна, што працаваў не прафесіянал, але кавалачак душы, укладзенай у справу, выяўна адчуваецца.